[{"text_idx": "#000002", "text": "Ond faint o ddefnydd yda ni fel gwlad yn ei wneud o sgiliau a phrofiad Cymry sy'n byw dramor?"}, {"text_idx": "#000003", "text": "Ma' na alw ar Lywodraeth Cymru i ariannu cynllun fydde'n annog Cymry alltud i helpu tyfu economi'u gwlad enedigol."}, {"text_idx": "#000004", "text": "Bwriad grw\u0302p o bobl busnes dylanwadol o'r enw 'Global Welsh' yw efelychu llwyddiant Iwerddon sy'n arwain yn y maes."}, {"text_idx": "#000005", "text": "Maen nhw'n cynnig \u00a3300,000 i gychwyn y fenter ac yn gofyn i Lywodraeth Cymru gyfrannu'r un swm."}, {"text_idx": "#000006", "text": "Mae gan lywodraeth Iwerddon weinidog penodol sy'n gyfrifol am Wyddelod sy'n byw dramor. Dros y 2 flynedd ddiwetha' mae Jimmy Deeniham wedi teithio'r byd yn eu hannog i gyfrannu at adfywiad economi eu mamwlad yn dilyn y dirwasgiad diweddar."}, {"text_idx": "#000007", "text": "\"Ma' tua 70m o bobl wyddelig yn byw ar draws y byd a ma 'da nhw ddiddordeb mawr yn eu gwlad enedigol. Pan ry'ch chi'n siarad a\u0302 nhw - maen nhw'n barod i helpu,\" medde Jimmy Deeniham mewn cyfweliad a BBC Cymru."}, {"text_idx": "#000008", "text": "Yn ogystal a\u0302 gwaith y gweinidog - mae llywodraeth Iwerddon yn cyfrannu at gynllun sy'n defnyddio cysylltiadau Gwyddelod o dramor i ddenu buddsoddiad."}, {"text_idx": "#000011", "text": "\"Ers dechrau'r cynllun 3 blynedd yn o\u0302l ma' 'da ni 52,000 o bobl erbyn hyn ar draws y byd sy'n gwrando ac yn gwylio am gyfleoedd busnes. I'r bobl sy'n ein cysylltu ni a\u0302 chwmni\u0308au rhyngwladol y peth pwysicaf iddyn nhw yw'r teimlad o fod wedi gwneud cyfraniad rhyfeddol i'w mamwlad - o fedru rhoi'r rhodd bwysica' un i Iwerddon - sef gwaith.\""}, {"text_idx": "#000012", "text": "Mae'r cynllun wedi denu 1600 o swyddi hyd yma i Iwerddon a \"miloedd yn fwy dan ystyriaeth\" medde Joanna Murphy."}, {"text_idx": "#000013", "text": "Mae llywodraeth Iwerddon yn cydnabod bod y ffaith fod treth gorfforaethol yn isel (12.5% o'i gymharu a\u0302 30% yn UDA) yn un rheswm pan eu bod wedi llwyddo denu naw o'r deg cwmni cyfrifiadurol mwya' yn y byd, a naw allan o'r deg cwmni fferyllol mwya' hefyd."}, {"text_idx": "#000016", "text": "\"Pan ddewch chi i faes awyr Dulyn fe welwch chi arwyddion mawr yn annog pobl i ddefnyddio'u cysylltiadau i ddenu buddsoddiad.\""}, {"text_idx": "#000018", "text": "'Nol yng Nghymru, mae 'na Gymro sy'n bennaeth ar un o gwmni\u0308au pensaerni\u0308aeth mwya'r byd wedi cefnogi'r alwad i Lywodraeth Cymru wneud mwy yn y maes."}, {"text_idx": "#000021", "text": "\"Fe alle Sir Benfro fod mor llewyrchus a\u0302 Chernyw,\" meddai wrth BBC Cymru, \"ond mae angen buddsoddiad.\""}, {"text_idx": "#000023", "text": "\"Mae' na Gymry talentog ar draws y byd - ma' angen i Lywodraeth Cymru ddatblygu system i'w hannog nhw i helpu Cymru.\""}, {"text_idx": "#000024", "text": "Dywedodd llefarydd ar ran Llywodraeth Cymru: \"Rydym yn cydnabod gwerth defnyddio'r diaspora Cymreig i helpu adnabod a chefnogi cyfleodd buddsoddi yng Nghymru."}, {"text_idx": "#000025", "text": "\"Ar y cyd a\u0302 phartneriaid yn y sector breifat, rydym wedi cyllido astudiaeth er mwyn mesur manteision posib sefydlu corff diaspora."}, {"text_idx": "#000026", "text": "\"Rydym yn astudio casgliadau'r astudiaeth, yn ogystal a\u0302 chynllun busnes gan Global Welsh.\""}, {"text_idx": "#000033", "text": "Cwis: Cysylltiadau Cymru a Ffrainc"}, {"text_idx": "#000041", "text": "Cysylltwch a\u0302 niTabledi a ffonau symudolHefyd yn Gymraeg"}]